Емил Павлов
из Тълковен речник на Поета

chitanka.info

на Красимира Зафирова

страница първа

Срещу дефиниция за Слънце пише —

най-непокорната измежду всички птици.

Срещу думичката Вечност е записано — Дете.

Щастие — домът на слънцето се там намира.

Аромат на вишна — песничка любима на всяко небе.

Цветя — това са преоблеклите се стихове.

Светулка — оцеляла падаща звезда.

Поет — той е на всяка светулка побратим.

Сърце и Майка — посочено срещу Земя.

страница втора

Война — такава дума в този речник няма.

Предателство — цената на кръвта.

За верен указател към поредния ковчег на Ной

указана е — Алчност.

Стени — безсилни пред поезията са до една.

страница трета

Откриваме на страница трета

най-точната дефиниция за Разум — Природа,

с добавка — неясно остава

доколко човечеството вписва се в нея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.